|  |  |
| --- | --- |
|  | Este artigo amosa letras cirílicas. Sen o soporte axeitado, o texto pode mostrar símbolos sen sentido, coma caixas, marcas e outros. |

**Atanasii Krupetskyi**, nado como **Oleksandr Krupetskyi** (en ucraíno: *Атанасій Олександр Крупецький*; en polaco: *Atanazy Aleksander Krupecki*) en 1570 e finado o 6 de maio de 1652, foi un eclesiástico grecocatólico ucraíno, bispo de Przemyśl, Sambor e Sanok dende 1609 até o seu pasamento.

Traxectoria
-----------

Oleksandr Krupetskyi naceu en 1570. Procedía dunha familia nobre católica do Gran Ducado de Lituania, con posesións nos condados de Lutsk e Volodymyr do voivodato de Volinia, e no voivodato de Mścisław. Krupetskyi era un home piadoso, e coñecedor das Escrituras e da lingua rutena, o que fixo que fose elixido bispo de Przemyśl, contando tamén co apoio do bispo latino de Przemyśl, Stanisław Sieciński.

O 20 de xuño de 1610 o metropolita de Kíiv, Galicia e toda a Rus Ipatii Potii consagrouno en Brest bispo de Przemyśl, Sambor e Sanok, e Krupetskyi tomou o nome de Atanasii. O seu predecesor, Mykhailo Kopystenskyi, non aceptara a Unión de Brest, polo que Krupetskyi converteuse no primeiro bispo grecocatólico de Przemyśl, Sambor e Sanok. Porén, á súa chegada a Przemyśl, Krupetskyi atopou unha forte oposición da nobreza ortodoxa local, que propuxeron a Jan Chłopecki como bispo, non permitíndolle a Krupetskyi tomar posesión da sé. A situación se repetiu en Sambor, onde Krupetsyi recibiu unha malleira dos nobres e tivo que marchar da vila. En 1611 Chłopecki finou, e en 1612 Krupetskyi tomou posesión da sé, mais a súa autoridade non foi recoñecida, e Sieciński enviouno a promover a unión a Hungría. A súa misión non tivo éxito, e Krupetskyi case perde a vida.

Á súa volta a Przemyśl, Krupetskyi atopouse novamente con resistencia. En 1620 Isaia Kopynskyi foi ordenado bispo de Przemyśl. Krupetskyi tivo que deixar a cidade e vivir no mosteiro de Staryi Sambir. O Senado aprobou a diocese ortodoxa, e ao mesmo tempo a permanencia no cargo de Krupetskyi. En 1640 tomou a Pavlo Ovluchynskyi como coadxutor. O Tratado de Zboriv de 1649, ratificado polo Senado en 1650, deu o control da eparquía aos ortodoxos. O bispo ortodoxo Antonii Vynnytskyi tomou Strashevychi, onde residía Krupetskyi, quen foi encerrado nun mosteiro. Malia a súa idade, foi quen de fuxir, e estabeleceuse en Walawa, onde tomou como coadxutor a Prokip Khmelovskyi. A comezos de maio de 1652 Krupetskyi finou, pouco despois de ter noticia da toma da catedral de Przemyśl por Vynnytskyi e horas antes da toma de Walawa. O seu cadáver foi despoxado das vestementas episcopais e deixado nun cemiterio, onde foi enterrado pouco despois por algúns dos seus fieis.

Notas
-----

1. 1 2 3 4 5 6 7  **Atanazy Krupecki**, en Gajek, Jan Sergiusz; Nabywaniec, Stanisław (1998). *Unia Brzeska z perspektywy czterech stuleci* (en polaco). Redakcja Wydawnictw KUL. pp. 279–280. ISBN 9788322806005.

| Dignidades da Igrexa católica |
| --- |
| Predecesor:**Mykhailo Kopystenskyi (ortodoxo)** |  **Bispo de Przemyśl, Sambor e Sanok** 1609 - 1652 | Sucesor:**Prokip Khmelovskyi** |

| * v
* c
* e
Arcebispos de Przemyśl-Varsovia (Igrexa católica) |
| --- |
| Bispos de Przemyśl, Sambor e Sanok | 
* Atanasii Krupetskyi (1610 - 1652)
* Prokip Khmelovskyi (1652 - 1664)
* Antin Terletskyi (1664 - 1669)
* Ivan Malakhovskyi (1670 - 1691)
* Inokentii Vynnytskyi (1691 - 1700)
* Yurii Vynnytskyi (1700 - 1713)
* Yeronim Ustrytskyi (1715 - 1746)
* Onufrii Shumlianskyi (1746 - 1762)
* Atanasii Andrii Sheptytskyi (1762 - 1779)
* Maksymiliian Rylo (1785 - 1793)
* Antin Anhelovych (1796 - 1813)
* Mykhailo Levytskyi (1813 - 1816)
* Ivan Snihurskyi (1818 - 1847)
* Hryhorii Yakhymovych (1848 - 1860)
* Toma Polianskyi (1860 - 1867)
* Ivan Stupnytskyi (1872 - 1890)
* Yulian Pelesh (1891 - 1896)
* Kostiantyn Chekhovych (1896 - 1915)
* Yosafat Kotsylovskyi (1917 - 1947)
* Ivan Khoma (1977 - 1991)

 |
| Atención aos grecocatólicosde Polonia (1946 - 1991) | 

|  |  |
| --- | --- |
| Enviados especiais | 
* August Hlond (1946 - 1948)
* Stefan Wyszyński (1948 - 1981)
* Józef Glemp (1981 - 1991)

 |
| Secretarios e vigarios | 
* Vasyl Hrynyk (1948 - 1977)
* Jan Martyniak (1981 - 1991)

 |

 |
| Bispos de Przemyśl | 
* Jan Martyniak (1991 - 1996)

 |
| Arcebispos de Przemyśl-Varsovia | 
* Jan Martyniak (1996 - 2015)
* Eugeniusz Popowicz (2015 -)

 |
| Administradores | 
* Lev Kyshka (1713 - 1715)
* Maksymiliian Rylo (1780 - 1785)
* Yosyf Sembratovych (1867 - 1870)
* Yulian Sas-Kuilovskyi (1890 - 1891)

 |

|  |  |
| --- | --- |
| Control de autoridades | 
* Wd: Q9161567
* WorldCat
* VIAF: 3394151778214218130001
* Catholic-Hierarchy: krupe

 |